পন্ডিত রবিশঙ্করকে উৎসর্গ করে শহরে দু-দিনের শাস্ত্রীয় উৎসব

কলকাতা: ক্যালেন্ডারের পাতায় পৌষের শেষ লগ্ন। শহর জুড়ে যখন শীতের আমেজ আর উৎসবের রেশ, ঠিক তখনই সুর, তাল আর ছন্দের এক ধ্রুপদী কোলাজে ভাসতে চলেছে তিলোত্তমা। উপলক্ষ— সেতার সম্রাট পণ্ডিত রবিশঙ্করের জীবন ও সৃষ্টিকে কুর্নিশ জানানো। আগামী ১০ ও ১১ জানুয়ারি গড়িয়াহাটের জি ডি বিড়লা সভাঘরে অনুষ্ঠিত হতে চলেছে দু-দিনের বিশেষ শাস্ত্রীয় উৎসব ‘সম্বন্ধ’(Sambandh Classical Festival 2026)। নেপথ্যে প্রখ্যাত নৃত্যশিল্পী লুনা পোদ্দারের সংস্থা ‘প্রেরণা সেন্টার ফর পারফর্মিং আর্টস’।

আরও পড়ুন:শহরে ফিরছে বেহালা ক্ল্যাসিক্যাল ফেস্টিভ্যাল,পন্ডিত হরিপ্রসাদ চৌরাসিয়াকে বিশেষ সম্মাননা

ভারতীয় শাস্ত্রীয় সংগীত ও নৃত্যের যে বিশাল ঐতিহ্য রবিশঙ্কর বিশ্বমঞ্চে প্রতিষ্ঠা করেছিলেন, সেই ঘরানাকেই এই প্রজন্মের কাছে আরও নিবিড়ভাবে পৌঁছে দিতে চায় ‘সম্বন্ধ’। আয়োজকদের মতে, এটি কেবল একটি অনুষ্ঠান নয়, বরং গুরু-শিষ্য পরম্পরা এবং শাস্ত্রীয় শিল্পের প্রতি এক গভীর শ্রদ্ধার্ঘ্য। দুই দিনই বিকেল ৫টা থেকে শুরু হবে এই আসর।

উৎসবের প্রথম দিন অর্থাৎ ১০ জানুয়ারি মঞ্চে এক টুকরো ওড়িশা উঠে আসবে বিদুষী সুজাতা মহাপাত্রর একক নৃত্যশৈলীতে। তাঁর মুদ্রার বিন্যাসে থাকবে ঘরানার আভিজাত্য। এরপর কণ্ঠসংগীতের সুরেলা সফরে শ্রোতাদের নিয়ে যাবেন ওমকার দাদরকার ও উজ্জ্বল ভারতী। তবে এবারের অনুষ্ঠানের বিশেষ আকর্ষণ মালয়েশিয়ার ‘পিএফএ ইনার স্পেস ডান্স’। উমেষ শেট্টির এই সংস্থার পরিবেশনা যেমন ভিন্ন স্বাদ যোগ করবে, তেমনই লুনা পোদ্দারের পরিচালনায় ‘প্রেরণা পারফর্মিং আর্টস’-এর শিল্পীদের কত্থক পরিবেশনা মুগ্ধ করবে শহরবাসীকে।

দ্বিতীয় দিনের সূচি আরও জমজমাট। ১১ জানুয়ারি তবলার জাদুতে আসর মাতাবেন পণ্ডিত কুমার বোস এবং তাঁর সুযোগ্য পুত্র রোহেন বোস। বাবা ও ছেলের তবলার লহরা যে শ্রোতাদের জন্য বড় পাওনা হতে চলেছে, তা নিয়ে সংশয় নেই সংগীত মহলে। এরপর সেতারের মূর্ছনায় মুগ্ধ করবেন উস্তাদ শাহিদ পারভেজ খান। সেই রেশ থাকতেই মঞ্চে বেজে উঠবে সেতার ও সরোদের যুগলবন্দী— শিল্পী জয়ন্ত ব্যানার্জি ও কৌশিক মুখোপাধ্যায়। উৎসবের অন্তিম পর্বে কত্থক নৃত্যের ঝংকারে যবনিকা টানবেন লুনা পোদ্দার স্বয়ং। গোটা অনুষ্ঠানের দৃশ্যকাব্য পূর্ণতা পাবে আলোকশিল্পী দীনেশ পোদ্দারের সৃজনে।

২০০২ সাল থেকে শাস্ত্রীয় নৃত্যের প্রসারে কাজ করছে ‘প্রেরণা’। সংস্থার ডিরেক্টর লুনা পোদ্দার বলেন, “আমরা হারানো ‘বৈঠকি’ মেজাজ ফিরিয়ে আনতে চাই। যেখানে শিল্প ও শিল্পী একে অপরের পরিপূরক। ভারতীয় শাস্ত্রীয় ঘরানা যে কোনো গণ্ডিতে সীমাবদ্ধ নয়, বরং তা প্রতিনিয়ত নতুনত্বের সঙ্গে মিশে প্রবাহিত হয়— এটাই ‘সম্বন্ধ’-এর মূল ভাবনা।”

শহর কলকাতার শীতকালীন সাংস্কৃতিক ঐতিহ্যে এই দু’দিন এক নতুন মাত্রা যোগ করবে, এমনটাই আশা রাখছেন রসিক শ্রোতারা।